22/07/2014 | Administración LocalMunicipal
San Sadurniño
Regulación incapacidade temporal persoal laboral

En cumprimento do acordado polo Peno do Concello, na súa sesión do pasado día 05/07/14, faise público o contido do seguinte O Concello de San Sadurniño no ámbito das súas competencias, e consonte co establecido no artigo 9 do Real Decreto Lei 20/2012, negociou coa representación laboral a xestión da prestación económica no caso de situacións de incapacidade temporal do persoal laboral municipal. Con base nesa negociación ambas as partes chegaron ó presente acordo, recollendo as seguintes especificacións: 1. Obxecto e ámbito de aplicación: consonte este acordo o Concello de San Sadurniño complementará as prestacións que percibirá o persoal laboral incluído no Réxime xeral da Seguridade Social ao seu servizo nas situacións de incapacidade temporal (IT). 2. Prestacións nos supostos de incapacidade temporal derivada de continxencias comúns: o Concello complementará a prestación económica recoñecida pola Seguridade Social, de forma que a suma de ambos os conceptos (prestación económica da Seguridade Social e complemento) alcance as seguintes porcentaxes: 1. Durante os tres primeiros días: 50% das retribucións que se viñesen percibindo no mes anterior ao de causarse a incapacidade 2. Desde o día cuarto ata o vixésimo, ambos os dous incluídos: 75% das retribucións que se viñesen percibindo no mes anterior ao de se causar a incapacidade 3. A partir do día vinte e un: abonarase un complemento ata alcanzar o 100% das retribucións que se viñesen percibindo no mes anterior ao de se causar a incapacidade.3. Prestacións nos supostos de incapacidade temporal derivada de continxencias profesionais (doenza profesional ou accidente de traballo): o Concello complementará a prestación económica recoñecida pola Seguridade Social, de forma que a suma de ambos os conceptos (prestación económica da Seguridade Social e complemento) acade o 100% das retribucións que se viñesen percibindo no mes anterior ao de se producir a incapacidade.4. Prestacións por incapacidade temporal en casos especiais: o Concello de San Sadurniño complementará ata alcanzar, como máximo, o 100% das retribucións que se viñesen percibindo no mes anterior de causarse a incapacidade nos seguintes supostos: · Hospitalización · Intervención cirúrxica · IT sen hospitalización por enfermidades infecciosas, mentais, crónicas, dexenerativas, irreversíbeis e/ou incurábeis, así como as enfermidades recollidas no anexo do Real Decreto 1148/2011 ou norma que o substitúa, así como outras incapacidades temporais producidas ata que se produce a curación definitiva da enfermidade recollida no mencionado anexo · IT sen hospitalización que requira tratamento ou terapia hospitalaria · IT derivada de enfermidades intercorrentes, é dicir, complicacións ou doenzas que sobreveñen no curso doutra enfermidade, períodos de recuperación ou postoperatorios · IT derivada de lesións de carácter grave, feridas, mutilacións, intoxicacións ou deformidades producidas por accidentes que non teñan a consideración de continxencias profesionais e que requiran un tratamento específico domiciliario ou ambulatorio. Tamén aqueloutras que causen alteracións da mobilidade dos traballadores ou traballadoras, incapacitantes do sistema musculoesquelético, para cuxa recuperación sexa necesario un tratamento específico domiciliario ou ambulatorio · IT por enfermidade relacionada con discapacidades recoñecidas e valoradas cun grao do 33% ou superior · Incapacidade temporal durante o embarazo · IT por causas relacionadas con enfermidades crónicas, dexenerativas, irreversibles e/ou incurábeis · IT relacionada con procesos oncolóxicos · IT por enfermidades contaxiosas que poidan provocar a súa extensión no ámbito do traballo, con prescrición facultativa de illamento · Enfermidades do sistema neurolóxico e/ou nervioso, que impidan o normal desenvolvemento das tarefas propias do posto 5. Días de ausencia por mor dunha doenza ou accidente: o Concello de San Sadurniño, no ámbito das súas competencias, e de acordo co establecido na disposición trixésimo oitava da Lei 17/2012, do 27 de decembro, de orzamentos xerais do Estado para o ano 2013, regula o número de días de ausencia por enfermidade ou accidente no ano natural aos que non resulta de aplicación o desconto en nómina previsto na disposición adicional citada. Neste senso, acórdase que o desconto en nómina regulado na DA 38ª citada, non será de aplicación a catro días de ausencia ao longo do ano natural, dos que só tres poderán ter lugar en días consecutivos, sempre que estean motivadas en enfermidade ou accidente e non dean lugar a incapacidade temporal. Para ter dereito a este beneficio o traballador ou a traballadora terá que presentar a correspondente xustificación da súa ausencia nos termos establecidos nas normas reguladoras da xornada e o horario de aplicación en cada ámbito.6. Xustificación documental: nos casos recollidos nos puntos 2, 3, 4 e 5 será obrigatoria a xustificación documental acreditable do suposto que dea dereito á compensación económica da prestación por baixa e das retribucións correspondentes. Entrada en vigor: o presente acordo entrará en vigor ao día seguinte da súa publicación no Boletín Oficial da Provincia.” San Sadurniño, 14 de xullo de 2014. O Alcalde, Secundino García Casal.